Ehdotus NEUVOSTON PÄÄTÖS luvan antamisesta Tanskalle ottaa käyttöön neuvoston direktiivin 2006/112/EY 75 artiklasta poikkeava erityistoimenpide /* COM/2012/0185 final - 2012/0093 (NLE) */





PERUSTELUT 1. EHDOTUKSEN TAUSTA Neuvosto voi yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY[1], jäljempänä ”alv-direktiivi”, 395 artiklan nojalla antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron (alv) kantamisen yksinkertaistamiseksi tai tietyntyyppisten veropetosten tai veron kiertämisen estämiseksi. Tanska pyysi komission 5. syyskuuta 2011 saapuneeksi kirjaamalla kirjeellä lupaa toteuttaa alv-direktiivin 75 artiklasta poikkeava toimenpide. Komissio antoi alv-direktiivin 395 artiklan 2 kohdan mukaisesti Tanskan pyynnön tiedoksi muille jäsenvaltioille 14. maaliskuuta 2012 päivätyllä kirjeellä. Komissio ilmoitti Tanskalle 15. maaliskuuta 2012 päivätyllä kirjeellä, että sillä oli kaikki tarpeellisiksi katsomansa tiedot pyynnön arvioimiseksi jäljempänä mainitulla tavalla. Tällä hetkellä Tanska soveltaa alv-direktiivin 176 artiklan vallinneen tilan jatkumista koskevaa säännöstä kevyiden hyötyajoneuvojen, joiden suurin sallittu kokonaispaino on kolme tonnia, hankinta- ja käyttökustannuksiin sisältyvän alv:n vähennysoikeuteen. Kyseisen säännöksen pääpiirteet ovat seuraavat: yritys, joka rekisteröi tällaisen kevyen hyötyajoneuvon pelkästään yrityskäyttöön, saa vähentää kyseisen ajoneuvon hankinta- ja käyttökustannuksiin sisältyvän alv:n kokonaisuudessaan. Kuitenkin kun yritys rekisteröi tällaisen kevyen hyötyajoneuvon sekä yritys- että yksityiskäyttöön, se ei saa vähentää ajoneuvon hankintakustannuksiin sisältyvää alv:a mutta se voi vähentää kokonaisuudessaan ajoneuvon käyttökustannuksiin sisältyvän alv:n. Jos pelkästään yrityskäyttöön rekisteröityä kevyttä hyötyajoneuvoa käytetään myöhemmin yksityistarkoituksiin vaikka vain yhden kerran, verovelvollinen menettää kokonaisuudessaan oikeutensa vähentää hankintakustannuksiin sisältyvän alv:n. Tällaisen järjestelmän hallinnointi voi olla monimutkaista ja kallista sekä verovelvolliselle että verohallinnolle. Sen vuoksi Tanska pyytää poikkeusta ottaakseen käyttöön yksinkertaistetun menettelyn. Poikkeuksen mukaisesti Tanska toteuttaisi erityistoimenpiteen, jota sovelletaan kevyisiin hyötyajoneuvoihin, joiden suurin sallittu kokonaispaino on kolme tonnia. Tämän erityistoimenpiteen mukaisesti verovelvollinen voi rekisteröidä ajoneuvon pelkästään yrityskäyttöön ja vähentää kokonaisuudessaan ajoneuvon hankinta- ja käyttökustannuksiin sisältyvän alv:n, kuten nykyisessä vallinneen tilan jatkumista koskevassa säännöksessä mahdollistetaan. Kuitenkin jos verovelvollinen käyttää kyseistä ajoneuvoa yksityistarkoituksiin, hän ei enää menettäisi oikeuttaan vähentää ajoneuvon hankintakustannuksiin sisältyvää alv:a, vaan maksaisi kiinteämääräisen veron yksityiskäytöstä, kunhan tämä ei ylitä kahtakymmentä päivää kalenterivuodessa (päivämaksujärjestelmä). Tanskan viranomaiset arvioivat kansallisten tilastojen ja kokonaiskustannusmallin perusteella, että pelkästään alv:n kattava päivämaksu on 40 Tanskan kruunua. Erillisessä lainsäädännössä olisi säädettävä samankaltaisesta maksusta, joka kattaisi yritysauton käyttöön saattamisesta maksettavan tuloveron ja käyttöveron lisämaksun. Jos verovelvollinen käyttää ajoneuvoa yli kahdenkymmenen päivän ajan kalenterivuodessa, nykyisiä vallinneen tilan jatkumista koskevia sääntöjä sovellettaisiin ja verovelvollinen menettäisi kokonaisuudessaan oikeutensa vähentää ajoneuvon hankintakustannuksiin sisältyvän alv:n. Tanskan viranomaiset kehittävät sähköisen järjestelmän, jossa verovelvollinen voi maksaa tämän päivämaksun verkossa. Tanskan viranomaisten mukaan uuden toimenpiteen ansiosta verovelvolliset voivat täyttää kirjanpitovelvoitteensa aiempaa yksinkertaisemmin (maksamalla päivämaksun verkossa sen sijaan, että kevyen hyötyajoneuvon hankinnasta alun perin kannettu alv jouduttaisiin maksamaan kokonaisuudessaan uudelleen) ja myös veroviranomaisten veronkanto yksinkertaistuisi. Toimenpiteellä ei laajenneta vallinneen tilan jatkamista koskevia säännöksiä, vaan sillä tehdään Tanskan järjestelmästä johdonmukaisempi yleisten alv-sääntöjen kanssa. Verovelvollinen voisi edelleen rekisteröidä kevyet hyötyajoneuvonsa sekä yritys- että yksityiskäyttöön ja käyttää halutessaan nykyistä järjestelmää, jos se sopii hänen tilanteeseensa paremmin. 2. KUULEMISET JA VAIKUTUSTEN ARVIOINTI Kuulemista ja ulkopuolista asiantuntemusta ei ole tarvittu. 3. EHDOTUKSEN OIKEUDELLISET NÄKÖKOHDAT Päätöksellä valtuutetaan Tanska toteuttamaan erityistoimenpide, joka poikkeaa tiettyjen ajoneuvojen yksityiskäytöstä maksettavaa alv:a koskevista alv-direktiivin säännöksistä. Tämä päätös perustuu alv-direktiivin 395 artiklaan. Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia. Koska erityistoimenpiteen voimassaoloaika ja soveltamisala ovat tiukasti rajoitettuja, se näyttää olevan tavoitteeseensa nähden oikeasuhteinen. Alv-direktiivin 395 artiklan mukaan yhteisistä alv-säännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston päätös on ainoa soveltuva sääntelytapa, koska se voidaan osoittaa yksittäiselle jäsenvaltiolle. 4. TALOUSARVIOVAIKUTUKSET Ehdotuksella ei ole kielteisiä vaikutuksia Euroopan unionin talousarvioon. 5. VALINNAISET KOHDAT Ehdotus sisältää raukeamislausekkeen. 2012/0093 (NLE) Ehdotus NEUVOSTON PÄÄTÖS luvan antamisesta Tanskalle ottaa käyttöön neuvoston direktiivin 2006/112/EY 75 artiklasta poikkeava erityistoimenpide (ainoastaan tanskankielinen teksti on todistusvoimainen) EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY[2] ja erityisesti sen 395 artiklan 1 kohdan, ottaa huomioon Euroopan komission ehdotuksen, sekä katsoo seuraavaa: (1) Tanska pyysi komission 5 päivänä syyskuuta 2011 saapuneeksi kirjaamalla kirjeellä lupaa soveltaa toimenpidettä, joka poikkeaa tuotantopanoksiin sisältyvän veron vähennysoikeutta koskevista direktiivin 2006/112/EY säännöksistä. (2) Direktiivin 2006/112/EY 395 artiklan 2 kohdan mukaisesti komissio antoi 14 päivänä maaliskuuta 2012 päivätyllä kirjeellä Tanskan esittämän pyynnön tiedoksi muille jäsenvaltioille. Komissio ilmoitti Tanskalle 15 päivänä maaliskuuta 2012 päivätyllä kirjeellä saaneensa kaikki pyynnön arviointia varten tarpeellisina pitämänsä tiedot. (3) Direktiivin 2006/112/EY 176 artiklan nojalla verovelvollinen voi tällä hetkellä vähentää kokonaisuudessaan tuotantopanoksiin sisältyvän veron kevyen hyötyajoneuvon hankinta- ja käyttökustannuksista, jos kyseinen ajoneuvo on rekisteröity Tanskassa pelkästään yrityskäyttöön ja sen suurin sallittu kokonaispaino on kolme tonnia. Jos tällaista ajoneuvoa käytetään myöhemmin yksityistarkoituksiin, verovelvollinen menettää oikeuden vähentää ajoneuvon hankintakustannuksiin sisältyvän arvonlisäveron. (4) Koska tällaisesta järjestelmästä aiheutuu huomattava rasitus sekä verovelvolliselle että verohallinnolle, Tanskan viranomaiset ovat pyytäneet lupaa soveltaa direktiivin 2006/112/EY 75 artiklasta poikkeavaa erityistoimenpidettä. Kyseisen toimenpiteen nojalla verovelvolliset, jotka ovat rekisteröineet ajoneuvon pelkästään yrityskäyttöön, saavat käyttää kyseistä ajoneuvoa muuhun kuin yrityskäyttöön ja laskea suoritusten veroperusteen direktiivin 2006/112/EY 75 artiklan nojalla kiinteämääräisesti menettämättä oikeuttaan vähentää ajoneuvon hankintakustannuksiin sisältyvää arvonlisäveroa. (5) Tällaista yksinkertaistettua laskentamenetelmää voidaan kuitenkin käyttää ainoastaan, jos muu kuin yrityskäyttö ei ylitä kahtakymmentä päivää kalenterivuodessa, ja maksettavaksi arvonlisäveroksi vahvistetaan 40 Tanskan kruunua kutakin päivää kohden, jolloin ajoneuvo on ollut muussa kuin yrityskäytössä. Tanskan hallitus vahvisti tämän määrän kansallisten tilastojen perinpohjaisen analysoinnin perusteella. (6) Tätä toimenpidettä sovelletaan kevyisiin hyötyajoneuvoihin, joiden suurin sallittu kokonaispaino on kolme tonnia, ja sillä yksinkertaistetaan sellaisten verovelvollisten alv-velvoitteita, jotka käyttävät yrityskäyttöön rekisteröityä ajoneuvoa satunnaisesti muuhun kuin yrityskäyttöön. Verovelvollinen voi kuitenkin edelleen rekisteröidä ajoneuvonsa sekä yritys- että yksityiskäyttöön, jolloin hän menettää oikeutensa vähentää kevyen hyötyajoneuvon hankintakustannuksiin sisältyvän arvonlisäveron mutta välttyy yksityiskäytöstä kannettavan päivämaksun maksamiselta. (7) Sellaisen toimenpiteen toteuttaminen, jolla varmistetaan, että yrityskäyttöön rekisteröityä ajoneuvoa satunnaisesti muuhun kuin yrityskäyttöön käyttävältä verovelvolliselta ei riistetä oikeutta vähentää kokonaisuudessaan kyseisen ajoneuvon tuotantopanoksiin sisältyvä vero, olisi direktiivissä 2006/112/EY säädettyjen vähennystä koskevien yleisten sääntöjen mukainen. (8) Luvan olisi oltava voimassa määräajan, minkä vuoksi sen voimassaolon olisi päätyttävä 31 päivänä joulukuuta 2014. Kyseiseen päivään mennessä saatujen kokemusten valossa olisi arvioitava, onko poikkeus yhä aiheellinen. (9) Tämä toimenpide ei vaikuta arvonlisäverosta saataviin Euroopan unionin omiin varoihin, ON HYVÄKSYNYT TÄMÄN PÄÄTÖKSEN: 1 artikla Kun verovelvollinen käyttää pelkästään yrityskäyttöön rekisteröityä kevyttä hyötyajoneuvoa yksityisiin tarpeisiin, henkilökuntansa tarpeisiin tai yleisemmin muuhun kuin yrityksensä tarpeisiin, Tanska saa direktiivin 2006/112/EY 75 artiklasta poiketen määrittää kiinteämääräisen veroperusteen kutakin käyttöpäivää kohden. Ensimmäisessä kohdassa tarkoitettu kiinteä vero on 40 Tanskan kruunua päivässä. 2 artikla Edellä 1 artiklassa tarkoitettua toimenpidettä sovelletaan ainoastaan kevyisiin hyötyajoneuvoihin, joiden suurin sallittu kokonaispaino on kolme tonnia. Tätä toimenpidettä ei sovelleta, jos ajoneuvoa käytetään muuhun kuin yrityskäyttöön yli kahdenkymmenen päivän ajan kalenterivuonna. 3 artikla Tämän päätöksen voimassaolo päättyy 31 päivänä joulukuuta 2014. 4 artikla Tämä päätös on osoitettu Tanskan kuningaskunnalle. Tehty Brysselissä Neuvoston puolesta Puheenjohtaja [1] EUVL L 347, 11.12.2006, s. 1. [2] EUVL L 347, 11.12.2006, s. 1.